Ramme Gaard

Ramme er en kulturdestinasjon utenfor Hvitsten i Vestby kommune i Akershus, hvor det drives økologisk gårdsbruk med grønnsaker og dyrehold. I tillegg har gården et besøksområde med hotell, kro, restaurant samt kombinert kafé og «Diversehandel». Sommeren 2021 åpnet også et eget kunstgalleri. Gården eies og drives av Petter Olsen.

 Villa Munch 
Petter Olsen kjøpte i 2010 eiendommen Nedre Ramme for å restaurere og åpne eiendommen, som hadde vært i privat eie, for publikum. Edvard Munch kjøpte eiendommen Nedre Ramme i 1910, og beholdt den til sin død i 1944. Etter mange års restaurering er villaen nå satt tilbake i opprinnelig stand.

«Det Sted jeg har er næsten det vakreste langs hele kysten.» – Edvard Munch, 1911.

Teateroppføringer
Utescenen ligger i Havlystparken, et barokk hageanlegg med skulpturer, dammer, fontener og kaskader. Her tilbys det også guidede turer og omvisninger.

I juni 2006 ble En midtsommernattsdrøm og Romeo og Julie oppført på utescenen av British Shakespeare Company.

I juni 2007 var også British Shakespeare Company på Ramme Gaard, med blant annet forestillingen Henry VI. 

I juni 2009 ble igjen En midtsommernattsdrøm og Stor ståhei for ingenting oppført på utescenen av British Shakespeare Company, denne gangen med Kåre Conradi som gjestespiller.

I juni 2021 gjestespilte Nationaltheateret Fruen fra Havet i Havlysttheateret.

Det foregår også andre kulturprosjekter her, f.eks. Ramme Rokk festival hvor CC Cowboys, Deadaheads, Young Neils og mange andre deltok.

Skatte- og avgiftssak
I perioden 2011 til 2020 ble det gjennomført et omfattende byggeprosjekt på Ramme gård. Eksisterende bygg ble utvidet. Det ble også oppført to nybygg på tre og fire etasjer over bakkenivå, beregnet på hotelldrift med 42 gjesterom, med flere etasjer under bakkenivå til kunstmuseum og annen utstilling. Petter Olsen krevde fradrag for inngående merverdiavgift og fradrag i inntekt for kostnadene med byggeprosjektet.

I 2019 fattet skatteetaten vedtak for årene 2012 til 2016 om tilbakeføring av inngående merverdiavgift på nærmere 104 millioner kroner og inntektsøkning på om lag 43 millioner kroner. 

Stridens kjerne var om Ramme Gård var «næringsvirksomhet» i skatte- og avgiftsrettslig forstand. Hvis ikke Ramme Gård var næringsvirksomhet, ville de heller ikke ha rett på fradrag for inngående merverdiavgift og fradrag i inntekt for kostnadene med byggeprosjektet. Skattekontoret begrunnet endringsvedtaket med at inntektene som Ramme Gaard vil få av hotellet og museumsdriften, ikke kunne dekke kostnader, avskrivninger og forrentning av investert kapital, og at det dermed ikke var egnet til å gå med overskudd, noe skatteetaten mente var et grunnvilkår for å anses som næringsvirksomhet. 

Saken ble prøvd for retten; først i Oslo tingrett, hvor Petter Olsen vant i 2020. Staten anket saken, og Petter Olsen tapte først i Borgarting lagmannsrett i januar 2022 og deretter tapte han i Høyesterett i desember 2022. Både SMB Norge, Norges Gründerforening og NHO Reiseliv var partshjelpere i saken, da de fryktet negative konsekvenser for næringslivet hvis Petter tapte saken.

Priser
I 2022 ble Ramme Gaard tildelt Arkitekturopprørets hederspris.

 Galleri 

 Referanser 

 Eksterne lenker 

 Visit Norway - Kulturdestinasjonen Ramme

Kategori:Byggverk i Vestby
Kategori:Gårder i Akershus
Kategori:Kunstgallerier og kunstmuseer i Norge
Kategori:Skulpturparker i Norge
Kategori:Utescener i Norge
Kategori:Bosetninger i Vestby
Kategori:Kultur i Vestby
Kategori:Parker i Akershus